C 66/58

Uverejnenie oznámenia o schválení štandardnej zmeny špecifikácie výrobku v súvislosti s názvom v sektore vinohradníctva a vinárstva v zmysle článku 17 ods. 2 a 3 delegovaného nariadenia Komisie (EÚ) 2019/33

(2021/C 66/16)

Toto oznámenie sa uverejňuje v súlade s článkom 17 ods. 5 delegovaného nariadenia Komisie (EÚ) 2019/33 (1).

OZNÁMENIE O ŠTANDARDNEJ ZMENE JEDNOTNÉHO DOKUMENTU

„LA JARABA“

PDO-ES-01895-AM01

Dátum oznámenia: 16. 11. 2020

OPIS A DÔVODY SCHVÁLENEJ ZMENY

Názov

DOPLNENIE BIELEHO VÍNA

— Oddiel 2.1. špecifikácie výrobku Parametre, ktoré je potrebné zvážiť, analytické limity a prípustné odchýlky; zmena sa týka aj oddielu jednotného dokumentu Opis vín.

Opis a dôvody

— Doplnenie jednoodrodového bieleho vína vyrábaného z odrody Sauvignon Blanc znamená, že sa musia vymedziť analytické parametre bielych vín.

NOVÉ ZNENIE

2.1.2. Biele víno Parameter Limit Prípustná odchýlka Minimálny skutočný obsah alkoholu (v obj. %) ≥ 11,5 ±0,2 Minimálny celkový obsah alkoholu (v obj. %) ≥ 12,5 ±0,2 Redukujúce cukry (v g/l, vyjadrené ako glukóza) ≤ 4 ±0,5 Celková kyslosť (v g/l, vyjadrená ako kyselina vínna) 4 < AT < 7 ±0,3 Obsah prchavých kyselín (v meq/l) ≤ 16,7 ±3 Celkový obsah oxidu siričitého (v mg/l) ≤ 130 ±15 Obsah stroncia (v mg/l) ≥ 2,2 ±0,2

DÔVOD

— Vzhľadom na to, že vymedzená oblasť s CHOP La Jaraba zahŕňa aj pozemok, na ktorom sa pestuje odroda Sauvignon Blanc, z ktorej sa vyrábajú vína s vysokým obsahom stroncia, žiadame o zmenu špecifikácie výrobku tak, aby sa do nej začlenila odroda bieleho hrozna Sauvignon Blanc a biele vína, ktoré sa z nej vyrábajú.

Názov

DOPLNENIE BIELEHO VÍNA

— Oddiel 2.2. špecifikácie výrobku Vlastnosti, ktoré je potrebné určiť prostredníctvom organoleptických analýz; zmena sa týka aj oddielu jednotného dokumentu Opis vín.

Opis a dôvody

— Doplnenie jednoodrodového bieleho vína vyrábaného z odrody Sauvignon Blanc znamená, že sa musia stanoviť organoleptické vlastnosti vyrábaného bieleho vína.

NOVÉ ZNENIE

2.2.4. Jednoodrodové biele víno Sauvignon Blanc. — Vzhľad: čisté, iskrivé a číre slamovožltej farby — Vôňa: intenzívna, plná s tónmi typickými pre odrodu, najmä s tónmi kôstkového ovocia a kvetinovými tónmi — Chuť: svieža, hodvábna a vyvážená

DÔVOD

— Vzhľadom na to, že vymedzená oblasť s CHOP La Jaraba zahŕňa aj pozemok, na ktorom sa pestuje odroda Sauvignon Blanc, z ktorej sa vyrábajú vína s vysokým obsahom stroncia, žiadame o zmenu špecifikácie výrobku tak, aby sa do nej začlenila odroda bieleho hrozna Sauvignon Blanc a biele vína, ktoré sa z nej vyrábajú.

Názov

VINÁRSKE A VÝROBNÉ METÓDY V PRÍPADE BIELEHO VÍNA

— Oddiel 3. špecifikácie výrobku Osobitné enologické postupy; zmena sa týka aj oddielu jednotného dokumentu Osobitné enologické postupy.

Opis a dôvody

— Vzhľadom na doplnenie odrody Sauvignon Blanc do špecifikácie výrobku sa dopĺňajú aj enologické postupy špecifické pre výrobu bieleho vína.

NOVÉ ZNENIE

Mušt získaný z bieleho hrozna drvením a lisovaním odstopkovaného obratého hrozna sa nechá ležať minimálne 12 hodín pri teplote od 15 do 20 oC. Alkoholové kvasenie muštu prebieha pri teplote od 10 do 21 oC v kvasných tankoch z nehrdzavejúcej ocele. Za bežných podmienok sa spúšťa alkoholové kvasenie pôsobením vlastnej mikrobiálnej flóry hrozna. Potom sa uskutoční čírenie a pred fľašovaním sa víno prefiltruje cez filter s veľkým priemerom pórov, aby bol výrobok čo najčistejší.

DÔVOD

— Keďže bolo do špecifikácie výrobku doplnené biele víno, pri vinárskych a výrobných metódach je potrebné rozlišovať medzi výrobou červeného a bieleho vína.

Názov

ZMENA DÔB ZRENIA

Oddiel 3 špecifikácie výrobku Osobitné enologické postupy; zmena sa týka aj oddielu jednotného dokumentu Osobitné enologické postupy.

Opis a dôvody

Zmena sa týka znenia vinárskych a výrobných metód, keďže víno leží v sude a vo fľaši kratší čas.

NOVÉ ZNENIE

3.1. Kupáže červených vín s rôznymi pomermi odrôd Tempranillo, Cabernet Sauvignon, Merlot a Graciano Vyzrievanie v dubových sudoch s kapacitou 225 litrov počas minimálne troch mesiacov. Vyzrievanie vo fľašiach počas minimálne jedného mesiaca.

3.2. Kupáže červených vín s rôznymi pomermi odrôd Tempranillo, Cabernet Sauvignon a Merlot Vyzrievanie v dubových sudoch s kapacitou 225 litrov počas minimálne troch mesiacov. Vyzrievanie vo fľašiach počas minimálne jedného mesiaca.

DÔVOD

— Rastúci dopyt na trhu po vínach s kratšími dobami zrenia

Názov

DOPLNENIE MAXIMÁLNEHO VÝNOSU

— Oddiel 5. špecifikácie výrobku Maximálny výnos; zmena sa týka aj oddielu jednotného dokumentu Maximálny výnos.

— Opis dôvodov

— Doplnenie maximálnych výnosov za odrodu Sauvignon Blanc

NOVÉ ZNENIE

5. Maximálne výnosy Tempranillo: 10 500 kg/ha, ekvivalent 73,5 hl/ha Cabernet Sauvignon: 11 000 kg/ha, ekvivalent 77 hl/ha Merlot: 10 000 kg/ha, ekvivalent 70 hl/ha Graciano: 10 000 kg/ha, ekvivalent 70 hl/ha Sauvignon Blanc: 11 000 kg/ha, ekvivalent 77 hl/ha

DÔVOD

— Keďže bola do špecifikácie výrobku doplnená odroda Sauvignon Blanc, bol pre ňu stanovený maximálny výnos.

Názov

DOPLNENIE POUŽITEJ MUŠTOVEJ ODRODY

— Oddiel 6. špecifikácie výrobku Vinárske odrody; jednotného dokumentu sa zmena netýka

Opis dôvodov

— Doplnenie odrody Sauvignon Blanc

NOVÉ ZNENIE

6. Vinárske odrody Modré: Tempranillo, Cabernet Sauvignon, Merlot, Graciano Biele: Sauvignon Blanc

DÔVOD

— Keďže bola odroda Sauvignon Blanc doplnená do špecifikácie výrobku, bola začlenená aj do tohto oddielu.

JEDNOTNÝ DOKUMENT

1. Názov výrobku

La Jaraba

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych produktov

1. Víno

4. Opis vína (vín)

Červené víno

Víno má tmavú čerešňovo-červenú farbu strednej až silnej intenzity, s tónmi červeného a čierneho ovocia a v ústach vytvára bohatý a mäsitý dojem. Vykazuje vyššiu koncentráciu stroncia než iné vína, a to v dôsledku vyššieho obsahu tohto prvku v pôde. Vďačí mu za svoj intenzívny aromatický telnatý charakter, ako aj za výrazné minerálne a balzamikové tóny.

* Maximálny celkový obsah alkoholu sa pohybuje v zákonných limitoch príslušných právnych predpisov EÚ.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): 11 Minimálna celková kyslosť: 4 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 15 Maximálny celkový obsah oxidu siričitého (v miligramoch na liter): 130

Biele víno

Čisté, iskrivé a číre slamovožltej farby. Intenzívna, plná aróma s tónmi typickými pre odrodu, najmä s tónmi kôstkového ovocia a kvetinovými tónmi. Chuť je svieža, hodvábna a vyvážená.

* Maximálny celkový obsah alkoholu sa pohybuje v zákonných limitoch príslušných právnych predpisov EÚ.

Všeobecné analytické vlastnosti Maximálny celkový obsah alkoholu (v obj. %): Minimálny skutočný obsah alkoholu (v obj. %): 11,5 Minimálna celková kyslosť: 4 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter): 10 Maximálny celkový obsah oxidu siričitého (v miligramoch na liter): 130

5. Enologické postupy

a) Osobitné enologické postupy

Osobitný enologický postup

Alkoholové kvasenie modrého hrozna pri teplote 15 až 30 °C v kvasných tankoch z nehrdzavejúcej ocele alebo vo francúzskych dubových sudoch. Plnenie do tankov a macerácia počas minimálne desiatich dní.

Mušt získaný z bieleho hrozna drvením a lisovaním odstopkovaného obratého hrozna sa nechá ležať minimálne 12 hodín pri teplote od 15 do 20 oC. Alkoholové kvasenie muštu prebieha pri teplote od 10 do 21 oC v kvasných tankoch z nehrdzavejúcej ocele.

Maximálny výnos lisovania hrozna je 70 litrov na 100 kg hrozna.

Víno vyzrieva najprv v dubových sudoch s kapacitou 225 litrov, následne vo fľašiach, a to konkrétne:

— kupáže červených vín s rôznymi pomermi odrôd Tempranillo, Cabernet Sauvignon, Merlot a Graciano: vyzrievanie v dubových sudoch s kapacitou 225 litrov počas minimálne troch mesiacov a vyzrievanie vo fľašiach počas minimálne jedného mesiaca,

— kupáže červených vín s rôznymi pomermi odrôd Tempranillo, Cabernet Sauvignon a Merlot: vyzrievanie v dubových sudoch s kapacitou 225 litrov počas minimálne troch mesiacov a vyzrievanie vo fľašiach počas minimálne jedného mesiaca,

— jednoodrodové červené víno Merlot: vyzrievanie v dubových sudoch s kapacitou 225 litrov počas minimálne šiestich mesiacov a vyzrievanie vo fľašiach počas minimálne šiestich mesiacov.

Pestovateľské postupy

Zber začína, keď hrozno dosiahlo fenolickú zrelosť; vyberajú sa strapce s najlepšou štruktúrou a najvyššou koncentráciou zlúčenín fenolu. Jediný organický materiál používaný vo vinohradoch je ovčí hnoj od oviec z vlastného chovu podniku.

b) Maximálne výnosy

Tempranillo

73,5 hektolitra na hektár

Tempranillo

10 500 kg hrozna na hektár

Cabernet Sauvignon

77 hektolitrov na hektár

Cabernet Sauvignon

11 000 kg hrozna na hektár

Merlot a Graciano

70 hektolitrov na hektár

Merlot a Graciano

10 000 kg hrozna na hektár

6. Vymedzená zemepisná oblasť

Vymedzená oblasť sa nachádza v obci El Provencio (Cuenca). Podľa vinohradníckeho registra sú pozemky usporiadané takto: zóna 9, pozemky 14b, 14d, 14f, 14h, 26d, 26e, 26h, 26i, 26j, 26k, 26m, 26n, 26v.

Z hrozna z vymedzených vinohradov sa vyrábajú vína, ktoré sa fľašujú vo vinárskom podniku v oblasti výroby.

7. Hlavné muštové odrody

MERLOT

TEMPRANILLO – CENCIBEL

8. Opis súvislostí

ŽIVOTNÉ PROSTREDIE (PRÍRODNÉ A ĽUDSKÉ FAKTORY)

Ako vyplýva z aktuálnej katastrálnej mapy španielskeho vidieka, vymedzená oblasť sa nachádza v lokalite so zemepisným názvom La Jaraba. Tá sa nachádza v údolí vyplnenom sedimentmi. Lokalitou preteká v súčasnosti už nestály (intermitentný) vodný tok Cañada de Valdelobos, ktorý sa vlieva do rieky Záncara tvoriacej hranicu medzi provinciami Cuenca a Albacete. V lokalite La Jaraba nie sú žiadne kopce a možno ju považovať za úplnú rovinu. Jej nadmorská výška je 700 m.

Vinohrady sa nachádzajú v oblasti do veľkej miery chránenej 92-hektárovým lesom s početným zastúpením druhov dub cezmínový a borovica. Miestna mikroklíma je mimoriadne priaznivá pre vývoj viniča. Znamená to, že vinohrady tu nie sú vystavené vodnému stresu, ktorému by ináč museli čeliť pri teplom a suchom východnom vetre. Vďaka tomu môže hrozno dlhšie zrieť. Preto sú plody bohatšie na farbivá, kvalitný tanín a arómy než hrozno pestované vo vinohradoch mimo vymedzenej oblasti.

Územie sa sformovalo v období štvrtohôr a tvorí morfo-stratigrafickú jednotku systému rieky Guadiana. Zloženie je rozmanité – vrátane kremencov, kremeňa a druhohorného a miocénového vápenca, vďaka čomu pôdy dokážu zadržať vlahu dlhšie. Oblasť sa týmto minerálnym zložením líši od okolitých oblastí, ktoré sa vyznačujú oveľa vyšším obsahom vápenca.

Pôdy sa radia medzi typ „alfisoly“, typická je červená zem oblasti Stredozemného mora na vápencovom podloží. Vykazujú výrazný profil, hodnotu pH 7 až 8,5, slabú výmennú kapacitu, dobré vnútorné odvodňovanie, dobrú priepustnosť (až po vrstvu horizontálneho vápenca v hĺbke približne 60 až 90 cm) a textúru od voľnej piesočnatej po ílovitú. Sú bohaté na naplaveniny, a teda na živiny. Navyše sa morfologické zloženie úrodnej pôdy, bohatej na hrubozrnné aluviálne sedimenty, spolu s každoročným hnojením podpisujú na ľahkom, čerstvom profile. Opísaná pôda je mimoriadne vhodná na pestovanie viniča, a je teda významným faktorom kvality plodov.

Podnebie možno charakterizovať ako mierne stredozemného typu s kontinentálnymi črtami. Z hľadiska najdôležitejších ročných priemerných hodnôt treba uviesť tieto údaje: teplota 14 až 16 °C, úhrn zrážok 450 mm.

V pôde sa zistil nadpriemerný obsah stroncia: vyše 100 mg/kg na rôznych pozemkoch. Konkrétne ide o množstvá 111,67 až 158,41 mg/kg. Tie výrazne presahujú množstvá v pôdach v okolitej oblasti, a to vrátane lokality Los Canforrales, kde sa zaznamenalo 76,59 mg/kg, a lokality Manteleros s 20,19 mg/kg. To je takmer osemkrát menej než v lokalite La Jaraba.

Tento obsah stroncia v pôde má priame dôsledky na víno, v ktorom sa zistili úrovne vyše 2,2 mg/l, v prípade niektorých vín dokonca až 3,3 mg/l. Ide o podstatne vyššie úrovne než v prípade vín zo susedných oblastí, v ktorých sa preukázalo, že úrovne nameraných hodnôt sa pohybujú od 0,95 mg/l po 1,6 mg/l). Hladinu stroncia vo vínach preto možno považovať za spoľahlivý ukazovateľ výroby vína v lokalite La Jaraba.

Pokiaľ ide o spôsob pestovania, jediný organický materiál používaný vo vinohradoch je ovčí hnoj od oviec z vlastného chovu podniku.

Z hľadiska spracovania je dôležité, že alkoholové kvasenie spúšťa pôsobenie vlastnej mikrobiálnej flóry hrozna a pri lisovaní sa zo 100 kg hrozna získava maximálne 70 litrov vína.

OPIS VÍNA (VÍN)

Pre vína z lokality La Jaraba sú rozhodujúce miestne pôdne a podnebné podmienky. Tie ovplyvňujú množstvo fenolov, ich stabilitu a eleganciu. Vína sa vyznačujú pôsobivou štruktúrou, obsahom minerálov a telom. Za svoje organoleptické vlastnosti vďačia zreniu v sudoch i fľašiach, pričom týmto postupom vznikajú vína s tmavou čerešňovo-červenou farbou strednej až silnej intenzity s tónmi červeného a čierneho ovocia, a bohatým a mäsitým dojmom v ústach. Vykazujú vyššiu koncentráciu stroncia než iné vína vyrobené mimo vymedzenej oblasti, a to v dôsledku vyššieho obsahu tohto prvku v pôde lokality La Jaraba. Vzniká tak ich telnatý charakter s výraznými minerálnymi tónmi a balzamikovými arómami.

SÚVISLOSŤ

Podnik sa nachádza v riečnom údolí vyplnenom sedimentmi, ktoré vykazuje rozmanité zastúpenie kremencov, kremeňa a vápenca a ktorého pôda sa vyznačuje nadpriemernou hladinou stroncia. Všetky tieto faktory sa podpisujú na intenzívnych, aromatických a plných vínach s výraznými minerálnymi a balzamikovými tónmi. Za svoje typické vlastnosti vďačí víno množstvu stroncia v pôde.

Hoci sa predmetná oblasť nachádza v oblasti s CHOP La Mancha, odlišuje sa od oblasti La Mancha týmito faktormi:

PRÍRODNÉ FAKTORY

Vymedzenie oblasti je založené na obsahu stroncia v pôde, ktorý je podstatne vyšší než v okolitých pôdach. V dôsledku toho majú vína vyrobené v predmetnej oblasti výraznejší minerálny charakter.

Z prieskumu životného prostredia, ktorý žiadateľ poskytol, vyplýva, že za hranicami vymedzenej oblasti sa zaznamenal obsah stroncia 20 až 80 mg/kg, pričom vo vymedzenej oblasti to bolo 110 až 160 mg/kg. Výsledkom sú vína s obsahom stroncia 2,5 až 3,3 mg/l, zatiaľ čo vína zo susedných vinohradov dosahujú úroveň len približne 1 mg/l.

Okrem obsahu stroncia ako rozhodujúceho faktora jedinečnosti predmetnej oblasti treba uviesť aj skutočnosť, že okolo nej sa rozprestiera rozsiahly les s dubmi cezmínovými a borovicami, ktorý ju chráni pred teplými a suchými východnými vetrami. Vďaka tejto skutočnosti je vlhkejšia než susedné oblasti, čo znamená, že hrozno môže zrieť dlhší čas. Výsledkom je výraznejšia farba, väčší obsah tanínov a aróm plodov, a teda aj vína.

ĽUDSKÉ FAKTORY

Hlavné rozdiely medzi spôsobom výroby vín v oblasti La Jaraba a v susediacej oblasti s CHOP La Mancha (pričom na tento účel berieme do úvahy zrelé červené vína La Mancha, keďže to je jediný druh vín, ktoré sa vyrábajú v oblasti La Jaraba):

CHOP LA MANCHA LA JARABA ROZDIELY > 11,5 % obj. > 12,5 % obj. vyšší obsah alkoholu < 10 meq/l < 16,7 meq/l vyšší obsah prchavých kyselín < 13 000 kg/ha < 11 000 kg/ha nižší výnos na hektár ≤ 1,6 mg/l ≥ 2,2 mg/l vyšší obsah stroncia

V oblasti vymedzenej na základe obsahu stroncia v pôde sa v súčasnosti nachádza len jeden vinársky podnik vyrábajúci predmetné víno, pričom ide o podnik žiadateľa.

Treba uviesť skutočnosť, že je majiteľom oblasti rozsiahlejšej, než je predmetná vymedzená oblasť. Vymedzenie teda nie je založené na vlastníctve, ale na základe uvedených podmienok životného prostredia.

Okrem toho zaregistrovaný názov môžu používať ďalší výrobcovia, ak sa v budúcnosti usadia vo vymedzenej zemepisnej oblasti a budú spĺňať podmienky stanovené v špecifikácii. Ide o oblasť s rozlohou 75 ha, čo znamená, že je celkom možné, že sa v nej usadia ďalšie vinárske podniky.

9. Ďalšie základné podmienky (balenie, označovanie, iné požiadavky)

Právny rámec:

vnútroštátne právne predpisy

Druh ďalšej podmienky:

Balenie vo vymedzenej zemepisnej oblasti

Opis podmienky:

Z hrozna z vymedzených vinohradov sa vyrábajú vína, ktoré sa fľašujú vo vinárskom podniku v oblasti výroby. Je to tak preto, lebo výroba červených vín má druhú fázu vyzrievania vo fľašiach počas aspoň jedného mesiaca, v ktorom prebieha proces redukcie. Tým sa zvyšuje kvalita vín a zaobľuje ich chuť. Na konzumáciu sú vhodné, keď dosiahnu organoleptické vlastnosti stanovené v špecifikáciách každého druhu vína. Cieľom je zabezpečiť kvalitu a poskytnúť záruku pôvodu a kontroly, aby bolo možné dosiahnuť vlastnosti stanovené v špecifikácii výrobku pre červené a biele vína s CHOP La Jaraba.

Odkaz na špecifikáciu výrobku

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_LA-JARABA_20200529-II.pdf

(1) Ú. v. EÚ L 9, 11.1.2019, s. 2.